
PENDAHULUAN 

Perkataan sekularisme merupakan sesuatu yang tidak asing dalam 
kalangan umat Islam. Sama ada mereka memahami maksud sebenarnya atau 
tidak, ia berlaku dan meresap masuk dalam pelbagai bentuk. Ramai yang masih 
samar dengan maksud sebenar istilah sekularisme. Begitu juga dengan istilah- 
istilah lain yang berkaitan seperti, kapitalisme, nasionalisme, liberalisme dan lain- 
lain. Banyak penyelidikan dilakukan untuk merungkai dan mendedahkan bahaya 
sekularisme yang menggunakan namanya sebenar atau berselindung di sebalik 
demokrasi, atau slogan ’agama untuk Allah dan negara untuk semua’ serta ’tiada 
agama dalam politik dan tiada politik dalam agama’. 

Telah berlaku dalam kehidupan muslim sebagaimana yang diperingatkan 
oleh baginda SAW yang berbunyi 1 : 

(jl ^IjAj Ic-ljij piuij 1^)1^ (jl£ jy/a (jiui jjjfiji] 

-y (jl j] i. 

Maksudnya: Kamu akan mengikut perbuatan orang sebelum kamu sejengkal 
demi sejengkal, sehasta demi sehasta, sehingga jika salah seorang daripada 
mereka memasuki lubang dhob nescaya kamu akan menurutinya, dan sehingga 
jika salah seorang daripada mereka jima’ dengan isterinya di jalan nescaya kamu 
akan melakukannya. 



1 Riwayat Imam Malik dengan sanad yang sohih, dan hadith asal daripada Imam Muslim 



1 




Faktor utama berlakunya hal ini adalah kejahilan akan hakikat sesuatu 
perkara dan tiadanya kefahaman tentang sebab-sebab kemunculannya. Oleh itu, 
memahami sekularisme dan perkara yang berkaitan dengannya menjadi satu 
tuntutan kepada umat Islam bagi mengelakkan daripada menurutinya, la 
merupakan rantaian serangan pemikiran yang telah dilancarkan oleh barat 
selepas tewas dalam peperangan salib. 

Sekularisme yang dilahirkan di barat telah membesar di negara-negara 
umat Islam, la telah berkembang dalam pelbagai bidang termasuk politik, 
ekonomi dan sosial. Oleh kerana dominan politik memberikan impak secara tidak 
langsung kepada ekonomi dan sosial, maka membincangkan sekularisme politik 
dianggap menyeluruh. Perbincangan akan berdasarkan perspektif agama Islam 
yang berpaksikan al-Qur’an dan as-Sunnah. 



APAKAH SEKULARISME? 

Bagi memulakan perbincangan, amat menarik untuk dikemukakan dalam 
kertas kecil ini apakah maksud sebenar istilah sekularisme atau terjemahannya 
dalam bahasa Arab al-ilmaniyyah? Dalam kalangan orang Arab ada yang 
menterjemahkan sekularisme sebagai ilmaniyyah, iaitu daripada perkataan al-ilm 
(ilmu) yang mendapat imbuhan alif dan nun serta ya yang menunjukkan sifat 
kepada ilmu, seperti ruh kepada ruhaniyyah. Sebahagian mereka pula 
menterjemahkannya sebagai almaniyyah yang berasal daripada perkataan al- 
alam (alam). 

Dalam Ensiklopedia Britannica, sekularisme bermaksud gerakan 
masyarakat yang bermatlamat untuk mengalihkan perhatian manusia daripada 
mengambil berat tentang akhirat kepada menitikberatkan dunia semata-mata 1 . 



1 Encyclopedia Britannica, Jilid 9, halaman19 

A. J. Arbery seorang orientalis dalam bukunya berjudul Agama Di Timur 
Tengah menyatakan bahawa sesungguhnya semua kebendaan keilmuan dan 
kemanusiaan serta mazhab semulajadi adalah bentuk fahaman tiada kaitan 
dengan agama ( al-ladiniyyah ), ia merupakan sifat utama bagi Eropah dan 
Amerika. Perkara yang paling utama ialah pemisahan di antara agama dan 
negara di Republik Turki 1 . 

Manakala menurut al-Qaradawi, terjemahan yang betul bagi sekularisme 
adalah fahaman tidak ada kaitan dengan agama ( al-ladiniyyah ) atau fahaman 
keduniaan yang tidak ada kaitan dengan agama ( al-dunyawiyyah ). Hal ini bukan 
bererti membelakangi sesuatu yang bersifat ukhrawi semata-mata, tetapi ia 
mempunyai makna yang lebih khusus, iaitu makna yang tidak mempunyai 
hubungan dengan agama, atau sekiranya ada hubungan dengan agama, maka 
ia lebih bersifat hubungan pertentangan 2 . 

Syed Muhammad Naquib al-Attas pula mengaitkan sekularisme dengan 
fahaman Kristian Barat dan ia tidak mempunyai sebarang kaitan dengan Islam 
atau umat Islam 3 . 

Oleh itu, kita dapati perkataan yang banyak digunapakai oleh para sarjana 
untuk memberikan maksud sekularisme ialah pemisahan di antara agama dan 
negara, sedangkan berdasarkan beberapa pengertian di atas menunjukkan 
maksud yang lebih tepat ialah pemisahan di antara agama dan kehidupan. Ini 
kerana sekularisme membentuk kehidupan yang berdiri bukan di atas agama 
sama ada kepada individu ataupun masyarakat. 



1 Lihat A. J. Arbery, Religion In The Middle East, Jilid 2, halaman 606-607 

2 Lihat al-Qaradawi, al-lslam wa al-llmaniyyah: Wajhan Li Wajhin, halaman 42-43 

3 Lihat Syed Naquib al-Attas, Prolegomena To The Metaphysics Of Islam, halaman 20- 
21. Pemikiran al-Attas dan pengaruhnya, terutama mengenai konsep Islamisasi, yang 
turut melatari perbincangan mengenai sekularisme dan proses sekularisasi, telah 
dibahas denga penjang lebar oleh Prof. Dr. Wan Mohd. Nor Wan Daud dalam bukunya 
berjudul The Educational Philosophy And Practice Of Syed Muhammad Naquib al-Attas- 
An Exposition Of The Original Concept Of Islamization (KL: ISTAC, 1998) 

SEKULARISME DI ANTARA BARAT KRISTIAN DAN TIMUR ISLAM 



Sekularisme yang merujuk kepada maksud memisahkan agama dari 
negara (politik) atau kehidupan bermasyarakat dan tercabutnya hubungan 
ketuhanan, merupakan suatu yang tidak pernah wujud dalam agama Islam. 
Membahagikan kehidupan kepada yang berkaitan agama dan yang tidak 
berkaitan dengan agama adalah pembahagian yang tidak Islam, bahkan ia 
merupakan cara pembahagian yang diimport daripada barat yang kristian. 



Dalam Islam tidak wujud pembahagiaan seumpama itu. Umat Islam telah 
mendapat musibah besar apabila mengkategorikan adanya pengajian Islam dan 
pengajian tidak Islam. Juga tidak wujud sama sekali orang-orang agama ( rijat al- 
din), orang dunia atau orang akhirat dalam Islam. Begitu juga tiada dalam Islam 
dua jenis penguasaan iaitu penguasaan agama dan penguasaan dunia 
sebagaimana di barat 1 . Dalam Islam juga tidak pernah timbul agama tanpa politik 
dan politik tanpa agama. Ini kerana Islam adalah peraturan yang lengkap dan 
menyeluruh meliputi semua aspek kehidupan 2 . 



Menurut al-Attas, konsep sekularisme barat membawa pengertian yang 
lebih dekat kepada fahaman waqi’iyyah yang mempunyai kaitan dengan 
positivisme 3 . Barat telah menolak agama secara menyeluruh. Oleh itu, terdapat 
jurang yang sangat ketara di antara Timur yang Islam dan Barat Kristian. Dalam 
Islam agama sangat berkait rapat dengan kehidupan manusia tanpa ada 
pemisahan. Maka sekularisme adalah barang kepunyaan barat yang tumbuh di 
negara kita yang bertentangan dengan akidah dan pemikiran Islam. 



1 Lihat al-Qaradawi, al-lslam wa al-llmaniyyah, halaman 46 

2 Lihat Muhammad Abdullah al-Khotib, Nazorot fi Risalah al-Ta’lim, halaman 47 

3 Positivisme adalah fahaman yang lahir di barat, diasaskan oleh August Comte (1798- 
1857), yang menganggap bahawa sains merupakan pencapaian akal manusia yang 
paling tinggi dan tiada lagi yang lain selepas itu. Di samping menggunakan pendekatan 
empirikal yang ketat, mereka menolak pentafsiran metafizik terhadap alam. August 
Comte sangat mengagungkan sains dan kuat mengkritik agama. Menurutnya 
perkembangan akal manusia melalui tiga peringkat: theological diikuti metaphysical dan 
diakhiri dengan scientific. 

KEMUNCULAN SEKULARISME 



Sekularisme muncul di barat disebabkan pelbagai faktor merangkumi 
agama, pemikiran dan sejarah barat itu sendiri. Pemikiran sekularisme juga telah 
tercetus sejak zaman Aristotle iaitu salah seorang ahli falsafah kalasik Yunani 
yang melihat bahawa tuhan itu jauh dan terpisah daripada alam 1 . Secara 
ringkasnya di antara faktor kemunculan sekularisme di barat ialah 
penyelewengan paderi kristian, pertembungan di antara gereja dan sains, dan 
Revolusi Perancis 2 . 

Paderi kristian sangat berpengaruh di Eropah, disamping peranan yang 
dimainkan sebagai rujukan agama, mereka juga adalah penguasa kerajaan. 
Akibat kuasa yang tidak terbatas, mereka telah melakukan penyelewengan 
dengan sesuka hati. Segala tindak-tanduk mereka adalah dengan menggunakan 
nama agama. Mereka telah menukar hukum yang telah ditetapkan dalam agama 
seperti mengaharamkan khitan yang asalnya adalah wajib, menghalalkan 
bangkai, mengharamkan perkahwinan paderi, mengutip duit daripada pelaku 
dosa dan lain-lain. Mahkamah mereka juga adalah penjara maut untuk 
menyeksa penentang-penentang paderi dengan penuh kejam 3 . 

Selain itu, campur tangan paderi dalam pentadbiran negara amat ketara. 
Mereka adalah penguasa sebenar berbanding raja yang terpaksa tunduk untuk 
memastikan mereka masuk syurga pada hari akhirat nanti. Mereka menyatakan 
bahawa yang membina gereja adalah anak tuhan, dan paderi adalah wakil tuhan 
di atas muka bumi yang mempunyai kuasa tertinggi dan pemerintahan dalam 
kalangan seluruh penganut kristian 4 . 



1 Al-Qaradawi, al-Thaqafah al-Arabiyyah al-lslamiyyah Baina al-Asalah wa al-Muasirah, 
halaman 169 

2 Lihat Safar Abd Rahman al-Khauli, tesis masters, Universiti Ummu al-Qura, halaman 
121 

3 Lihat Muhammad al-Ghazali, al-Taassub wa al-Tasamuh, halaman 311-318 

4 Lihat Tarikh Auruba al-Usur al-Wustho, jilid 1 halaman 260 

Hal ini menyebabkan berlakunya penentangan yang kuat oleh masyarakat 
Eropah. Kekejaman, kesakitan, penyelewengan dan penipuan sudah tidak boleh 
diterima oleh akal yang waras. Tidak mustahil mereka menggerakkan 
masyarakat agar menentang gereja dengan slogan 'biarkan urusan 
pemerintahan diuruskan oleh Kaisar’. 



Perkara seumpama ini tidak pernah berlaku dalam Islam. Para ulama’ 



adalah pewaris anbiya’ sebagimana hadith nabi saw yang berbunyi 1 : 

tillm \ ^Lujj <i]c. )» A m j (JH 4_ic. ^ J e1.i_J.iJI (_jC- 

L. )\1 Al W i ^>nl 4 £j^/IaJ! (jjj IaJc- 4_i3 

JjJaSj p.La]l ^3 (jllliaJI ^^3 (Jaj dlljl-Ajuill ^3 (Ja 4j _j3*iuu] ^JlaJI (jjj ^H^>1 Iaj 

c-LujVI (jjj p-l-ijjVI p.Lai*JI (j]j t - K1 jjLm ^ ^jAill AjlaJI 

_j3lj Jasa Aa.i oii.i (Ja3 IaIj Ia& _ji Ijlili 



Maksudnya: Barangsiapa melalui satu jalan untuk menuntut ilmu maka Allah 
akan permudahkan jalan baginya ke syurga. Sesungguhnya malaikat 
merendahkan sayapnya untuk penuntut ilmu tanda redha terhadap 
perbuatannya. Sesungguhnya semua makhluk di langit dan bumi termasuk ikan 
di air memohon ampun untuk penuntut ilmu. Dan kelebihan orang yang ada ilmu 
ke atas ahli ibadat seumpama kelebihan bulan ke atas semua bintang. 
Sesungguhnya para ulama’ adalah pewaris anbiya’. Dan para anbiya’ tidak 
mewariskan dinar dan dirham, sesungguhnya mereka mewariskan ilmu, sesiapa 
yang mengambilnya maka dia telah mengambil dengan cukup. 



Di samping itu, dalam Islam hanya Allah SWT yang bergelar as-syari’. 
Allah yang berhak menentukan hukum atau menukarnya. Allah jualah yang 
maha pengampun tanpa dikenakan sebarang ’charge’ atau bayaran. Firman 
Allah SWT menceritakan kisah nabi Nuh 2 : 



1 Riwayat Abu Daud dan al-Tirmizi 

2 Surah Nuh, ayat 10 

ijiac. q t&h 



Maksudnya: Dan aku berkata istighfarlah kamu kepada tuhanmu, sesungguhnya 
Dia maha pengampun. 



Oleh itu, tiada dalam Islam kuasa tertinggi dalam kalangan manusia 
sebagaimana paderi. Sejarah yang berlaku kepada mereka juga tidak sama 
dengan sejarah Islam 1 . Namun demikian bagaimanakah pemikiran sekularisme 
ini boleh sampai dan meresap masuk ke nagara-negara umat Islam? 



SEKULARISME KE NEGARA UMAT ISLAM 

Selepas kita mengetahui bagaimana akhirnya barat memisahkan agama 
dengan politik, sama ada dengan faktor cengkaman gereja atau penyelewengan 
paderi, sekarang kita akan lihat pula peringkat yang dilalui oleh pemikiran ini 
sehingga sampai ke negara-negara umat Islam. Secara ringkasnya peringkat- 
peringkat tersebut adalah seperti berikut: 

Peringkat pertama: 

Orientalis dan gerakan kristianisasi dilancarkan ke negara-negara umat 
Islam. Sebagai contohnya di negara Mesir, Lord Kromer menyebut dalam 
bukunya berjudul Mesir Baharu bahawa tugas orang Eropah yang berada di 
negara umat Islam adalah untuk menanamkan asas-asas ajaran Kristian dan 
amalannya sebanyak yang mungkin sehingga ia menjadi rujukan perhubungan 
sesama manusia 2 . 

Bayangkan jika sekiranya inilah peranan yang dimainkan oleh setiap 
Residen Jeneral (penjajah) di setiap negara umat Islam; India, lraq, Jordan, 
Palestin, Sudan dan lain-lain, ini bermakna mereka perlu membuang dan 

1 Idris al-Kattani, al-Magrib al-Muslim Dhiddu al-Ladiniyyah, halaman 71-73 

2 Lihat Muhammad Qutb, Wagi’una al-Muasir, halaman 216 

mencabut asas-asas Islam yang sudah bertapak di negara-negara tersebut 
terlebih dahulu. Atau sekurang-kurangnya mengubahsuai ajaran Islam agar 
sesuai dan tidak bercanggah dengan ajaran Kristian. 

Oleh sebab itu, kita dapati para orientalis secara terang-terangan 
menyatakan tujuan mereka yang sebenar iaitu ingin menghancurkan Islam 
sebagaimana yang disebutkan oleh Welford Kant Smith 1 . Bagi mereka Islam 
adalah ancaman kepada Kristian yang telah menyebabkan ramai dalam 
kalangan penganut mereka telah memeluk Islam selepas mendapat hidayah 
daripada Allah SWT. 

Peringkat kedua: 

Seterusnya mereka memasukkan pelbagai fahaman dan slogan 
seumpama faham kebendaan, ilhad, pembebasan, kesamarataan, globalisasi, 
nasionalisme, kapitalisme dan lain-lain lagi ke negara umat Islam 2 . Kesemuanya 
mempunyai matlamat yang sama iaitu meruntuhkan kepercayaan terhadap 
kesesuaian agama Islam dalam menghadapi perkembangan kehidupan dalam 
zaman moden. Mereka melaksanakan ujian perbandingan ilmiah melalui 
pelbagai cara iaitu: 

1 . Perbandingan di antara Islam, Kristian dan Yahudi (Arnest Renon) 

2. Perbandingan di antara Islam dan faham kebendaan (Darwin) 

3. Perbandingan di antara Islam dan sains (Miller Bruce) 

Tujuan utama semua ujian perbandingan ini adalah untuk meragukan 
seterusnya merungkai kepercayaan umat Islam terhadap kebenaran ajaran 
Islam. Mereka mengharapkan umat Islam akan meragui agamanya sendiri. 

Peringkat ketiga: 



1 Dipetik daripada Muhammad Qutb, Hal Nahnu Muslimun?, halaman 102 

2 Perbezaan fahaman dan slogan bukan berarti perbezaan tujuan dan matlamat, ia juga 
bukan bererti perbezaan waktu, tetapi ia berjalan seiring dengan menggunakan pelbagai 
metod. 

Selain itu, mereka juga merancang untuk melahirkan dan menyediakan 
anak-anak umat Islam yang boleh menjadi ’kakitangan’ mereka sebagai 
penguasa di negara masing-masing yang bakal melaksanakan agenda peringkat 
pertama dan kedua di atas. Dengan ini, mereka sebenarnya telah berjaya 
menguasai negara umat Islam tersebut, kerana walaupun ia dipimpin oleh 
seorang pemimpin Islam tetapi sebenarnya pemimpin tersebut adalah boneka 
semata-mata. Barat akan memastikan segala undang-undang dan peraturan 
yang dilaksanakan serta sistem pemerintahan mestilah tunduk kepada 
sekularisme barat. 

Hasilnya sekularisme telah mendapat tempat dan berjaya masuk ke 
dalam pemikiran umat Islam. Lalu lahir para pemikir dalam kalangan umat Islam 
yang menyebut bahawa Islam itu adalah agama dan bukannya politik. Seorang 
orientalis bernama Gibb ketika mengulas apa yang berlaku di Mesir dan Turki 
pada suku yang pertama kurun ini menyatakan: 

” Sesungguhnya natijah daripada usaha Muhammad Abduh selepasnya telah 
menuju kepada dua aliran, salah satunya timbulnya pemikiran pembaharuan 
yang berdiri di atas akidah Islamiyyah tetapi mempunyai pengaruh pemikiran 
barat ...” 



Beliau menambah lagi: ”Telah dilaksanakan prinsip-prinsip sekularisme di 
Turki selepas kejatuhan Khilaf ah Uthmaniah pada tahun 1924...” 

Walau apapun usaha yang dilakukan untuk memperteguh sekularisme di 
negara-negara umat Islam, pendirian dan dasar mereka adalah: 

1 . Penolakan secara umum terhadap Islam 

2. Menjaga kebebasan manusia, dalam hal ini akal yang akan menjadi 
pemutus dan bukannya Islam 1 . 



1 Dr. Muhammad Bahi, al-Fikru al-lslami al-Hadith wa Silatuhu bi al-lsti’mar al-Ghorbiy, 
halaman 156 

Maka berlaku revolusi di Turki pada tahun 1908 yang telah membenarkan 
pengajaran falsafah barat dan perbandingan agama secara kritis. Ini telah 
memberi impak negatif sehingga membawa kepada pertikaian terhadap syariat 
Islam. Kamal Attarturk pula secara paksa telah mewajibkan sekularisme dan 
mengharamkan pemikiran agama serta buku-buku yang berkaitan dengannya di 
Republik Turki 1 . 

Apa yang berlaku di Turki telah membuka jalan yang lebih luas kepada 
sekularisme untuk bertapak di negara-negara umat Islam terutamanya selepas 
umat Islam kehilangan Kerajaan Uthmaniah yang menjadi simbol kesatuan umat 
Islam antarabangsa. Berkumandanglah suara dan seruan sekularisme dengan 
mendakwa bahawa Islam tidak lain adalah satu agama semata-mata yang tiada 
kaitan dengan sebarang sistem politik dan pentadbiran. 

Mereka telah menyerang dan mempertikaikan Islam dari pelbagai aspek 
sebagaimana yang telah didedahkan oleh seorang sarjana muslim, Dr. 
Muhammad Dhia’uddin al-Riys dalam dua buah bukunya berjudul Teori Politik 
Islam dan Islam dan Khilafah Dalam Zaman Moden. Beliau menyatakan bahawa 
pendukung sekularisme telah mengkritik ajaran Islam secara tidak akademik dan 
mentafsirkannya dengan tafsiran yang menyeleweng untuk menunjukkan 
keburukan dan kesalahan Islam 2 . 

Ini kerana sekularisme ingin menjadikan Islam diperintah dan bukan 
sebagai pemerintah. Bagi mereka sudah memadai dengan adanya ruangan 
agama dalam surat khabar, rancangan agama dalam televisyen, undang-undang 
keluarga Islam, jabatan agama, pertubuhan agama dan lain-lain, la tidak perlu 
lebih daripada itu bahkan sepatutnya mereka mengucapkan terima kasih kepada 
sekularisme kerana memberikan ruang yang secukupnya. 



1 Lihat Dr. Muhammad Muhammad Hussein, al-lslam wa al-Hadharah al-Ghorbiyyah, 
halaman 116 

2 Dr. Muhammad Dhia’uddin, al-Nazoriyat al-Siasah al-lslamiyyah, halaman 6 



10 




BENTUK-BENTUK SEKULARISME 



Pertama: Dalam Politik Dan Perundangan 

Pemimpin negara umat Islam telah mula berpaling daripada undang- 
undang Islam. Hal ini lebih katara pada zaman moden ini ketika umat Islam 
dalam keadaan lemah dan tiada kekuatan. Jika sepanjang sejarah Tamadun 
Islam, para khalifah dan sultan sangat kuat pegangan kepada Islam dengan 
melaksanakan undang-undang Islam, namun ia sudah tidak berlaku sekarang. 

Imam Ahmad meriwayatkan sebuah hadith daripada Rasulullah SAW 
yang berbunyi 1 : 

(jjjUl! C-u-JlL Sjjc c" u>»qVil L&lSis i 



Maksudnya: Akan terungkai simpulan ikatan Islam satu-persatu, maka setiap kali 
terungkai manusia akan berpegang kepada yang berikutnya, perkara pertama 
yang akan terungkai adalah hukum dan yang terakhir adalah solat. 

Perhatikan terhadap tulisan pengarang buku al-lslam wa Usul al-Hukm, Ali 
Abd. Raziq yang dengan berani mendakwa bahawa Islam langsung tiada kaitan 
dengan masyarakat. Beliau juga menyebut agama itu bertentangan dengan 
dunia, maka tiada kaitan di antara agama dan keduniaan. Begitu juga dengan 
dakwaan bahawa tiada yang namanya negara atau khilafah dalam Islam. 

Seharusnya peringatan daripada hadith di atas diambil perhatian oleh 
umat Islam. Mereka memang berusaha untuk merungkai semua ikatan Islam. 
Telah termetrai persepakatan sebelum kejatuhan Khilafah Uthmaniah yang 
antara lain mensyaratkan empat perkara berikut: 

1 . Menghapuskan Khilafah Islam secara menyeluruh di Turki 



1 Riwayat Imam Ahmad dalam al-Musnad, sanadnya sohih 

2. Turki mesti memutuskan semua hubungan dengan Islam 

3. Turki mesti melumpuhkan dan mematikan sebarang gerakan atau 
pertubuhan yang berkaitan dengan Islam 

4. Menggantikan undang-undang Turki yang berdasarkan Islam kepada 
undang-undang moden 1 



Ini secara jelas mendedahkan kehendak mereka yang tidak mahu Islam 
sebagai cara hidup. Islam yang sebenar bukan semata-mata ruh, tetapi ia 
mrupakan sistem hidup yang meyeluruh dari pelbagai aspek, la menyusun 
kehidupan manusia di dunia dan di akhirat berdasarkan ketetapan Allah SWT. la 
merangkumi aspek individu dan bermasyarakat. Oleh sebab itulah Islam 
membangunkan politik dengan agama 2 . Firman Allah SWT 3 : 



" 4** 9 o ** t 1 ^ t 0 * 'fti 0 9 " o % o " " " % o t* 9 

I <111 j 4_jiALaj| 



Maksudnya: Adakah hukum Jahiliah yang mereka mahukan? Siapakah yang 
lebih baik hukumya daripada Allah bagi orang-orang yang yakin. 



Jelaslah di sini sesungguhnya Allah menurunkan kepada umat manusia 
undang-undang yang sangat adil dan sempurna untuk dilaksanakan, la 
mengundang bencana dan ancaman daripada Allah SWT bagi pemerintah yang 
tidak mahu melaksanakannya 4 . 

Ini disebabkan oleh maksud kepimpinan (Imamah) dalam Islam itu sendiri 
yang terdiri daripada dua elemen iaitu menjaga agama dan mentadbir dunia 
dengan agama 5 , la merupakan amanah dan tanggungjwab yang mesti 
dilaksanakan dengan sempurna. 



1 Lihat Mukhattotot al-lsti’mariah li Mukafahat al-lslam, halaman 174 

2 Lihat Dr. Rizq al-Hajr, al-Fikru al-lslami al-Hadith, halaman 259 

3 Surah al-Maidah, ayat 50 

4 Lihat surah al-Maidah, ayat 44, 45 dan 47 

5 Lihat al-Juwaini, Ghiath al-Umam, perenggan 14, Ibnu Khaldun, Mukaddimah, jilid 2 
halaman 688, al-Mawardi, al-Ahkam al-Sultaniah, halaman 5 

Kedua: Dalam Pendidikan Dan Pengetahuan 

Kemunduran sistem pendidikan dan kebekuan ilmu pengetahuan di 
negara-negara umat Islam mengundang kehadiran sekularisme dalam 
pendidikan. Keadaan umat Islam sudah tidak lagi seperti zaman kegemilangan 
tokoh ilmuan Islam dalam pelbagai bidang feqh, ilmu kalam, bahasa Arab dan 
lain-lain lagi pada zaman Abbasiah dan Andalusia. 

Dalam tempoh kebekuan keilmuan inilah lahir generasi yang ingin 
mengembalikan semula kegemilangan tersebut tetapi dengan ’mengimport’ ilmu 
barat yang tidak selari dengan Islam. Mereka mentafsirkan agama mengikut 
hawa nafsu dan mengklasifikasikan ilmu tidak berdasarkan petunjuk agama 1 . 

Kesannya timbul dua aliran pendidikan di dunia Islam iaitu pendidikan 
agama yang sempit dan pendidikan bukan agama yang meliputi semua aktiviti 
pemikiran. Teliti penyataan berikut yang berlaku di Mesir 2 : 

” Muhammad Ali telah berusaha di peringkat awal untuk memasukkan ilmu-ilmu 
moden dalam kurikulum al-Azhar, tetapi beliau bimbang mendapat tentangan 
golongan al-Azhar, lalu ditubuhkan sistem pendidikan moden. Dengan demikian 
sistem pendidikan di Mesir telah terbahagi kepada dua iaitu pendidikan agama 
dan pendidikan moden” 

Selaian itu, sikap ’double Standard’ pemerintah menjadikan pendidikan 
agama tidak berada di arus perdana. Kekurangan infrastruktur, guru yang tidak 
terlatih dan bantuan yang tidak tetap berbanding sekolah bagi sistem pendidikan 
moden menyebabkan masyarakat hilang kepercayaan untuk menghantar anak 
mereka ke sekolaha agama. Ini secara tidak langsung mematikan pendidikan 
agama, dan dengannya semakin memudahkan sekularisme menguasai 
pemikiran anak-anak umat Islam. 



1 Lihat Safar al-Khauli, al-llmaniyyah, halaman 589 

2 Munir ‘Atollah, Tarikh wa Nizom al-Ta’lim fi Masr, halaman 79 

Ketiga: Dalam Masyarakat Dan Akhlak 

Sistem hidup masyarat Islam telah berubah dan menyimpang daripada 
ajarannya untuk beberapa kurun. Namun ia tidak jelas kelihatan melainkan pada 
zaman ini. Pengamalan masyarakat dari aspek peribadi, kebudayaan dan adat 
sudah tidak lagi daripada Islam. Walau bagaimanapun mereka masih mewarisi 
sifat-sifat baik secara semulajadi dan menganggapnya ia adalah daripada 
agama. 

Keadaan masyarakat Islam yang kurang tersusun, mundur dan serba 
kekurangan telah diambil kesempatan oleh pendukung sekularisme dengan 
menyatakan bahawa semuanya adalah berpunca daripada Islam. Mereka mula 
menyerang sistem dan peraturan akhlak Islam yang mengenakan pakaian 
menutup aurat sebagai mundur. Begitu juga dengan penjagaan kaum wanita 
Islam dari pelbagai aspek sebagai tidak relevan dengan zaman sains dan 
teknologi. Penentuan perilaku sebagai akhlak ataupun tidak bukannya agama, 
sebaliknya yang menentukannya adalah akal manusia. Maka berlakulah 
pemisahan di antara akhlak dan agama. 

Jika diteliti, kita dapati terdapat dua perbezaan ketara di antara Islam dan 
sekularisme dalam perkara akhlak; pertama ialah berkaitan hubungan di antara 
lelaki dan perempuan dan kedua pula ialah kaitan di antara akhlak dan agama 1 . 
Mereka lupa bahawa akhlak lah yang menjadikan sebuah masyarakat itu kekal 
dan bertahan atau sebaliknya. Akhlak juga lah yang telah membina tamadun 
manusia. Penyair Syauqi menyebut: 

i Vnao i jaA (jli ciuLi Ls L«j!j 

Maksudnya: Sesungguhnya sesuatu umat selagi mana ada akhlak, sekiranya 
mereka kehilangan akhlak maka mereka pun akan pergi (hilang). 



1 Al-Qaradawi, al-llmaniyyah Wajhan Li Wajhin, halaman 103 



14 




KESIMPULAN 



Saya ingin menegaskan bahawa Islam yang tertegak di atas akidah, 
ibadah, akhlak, dan undang-undang, akan sentiasa bertarung melawan 
sekularisme. Sekularisme ingin agar Islam menjadi pengikutnya dan bukan yang 
diikuti. Oleh karena itu, pertentangan di antara Islam dan sekularisme bukan 
hanya berlaku dalam politik tetapi juga berlaku lebih dari satu aspek, iaitu dalam 
setiap sudut daripada elemen ajarannya yang pokok iaitu akidah, ibadah, akhlak 
dan undang-undang. 

Jelas kepada kita bahwa isu sekularisme tidak boleh dianggap ringan oleh 
umat Islam. Bahaya fahaman sekularisme, sama ada di peringkat individu 
ataupun masyarakat, peribadi ataupun negara, sepatutnya menjadikan kita perlu 
lebih berwaspada terhadap fahaman-fahaman yang mengiringinya, walaupun 
dengan nama dan 'baju' yang baru, seperti ide perubahan (change), globalisasi 
(globalization), pembangunan (development), dan lain-lain. 

